Ofițerii de poliție judiciară ai DGA l-au prins în flagrant pe I.A., medic ortoped în cadrul Spitalului Clinic de Urgență Mureș, care a pretins și primit, cu titlu de mită, suma de 800 de euro pentru efectuarea unei intervenții chirurgicale.

În fapt, la data de 19 septembrie 2016, un bărbat a formulat un denunț la sediul IPJ Mureș din care reieșea faptul că medicul ortoped I.A. i-a pretins o sumă de bani pentru efectuarea unei intervenții chirurgicale, denunțul fiind înregistrat la nivelul Parchetului de pe lângă Tribunalul Mureș.

Ca urmare a denunțului formulat, la data de 23 septembrie 2016, ofițerii S.J.A. Mureș au fost delegați de procurorul de caz să efectueze o serie de acte procedurale, iar în data de 26. septembrie 2016, sub coordonarea procurorului desemnat din cadrul Parchetului de pe lângă Tribunalul Mureș, au participat la acțiunea de prindere în flagrant, prilej cu care medicul ortoped a fost surprins în timp ce primea de la denunțător suma de 800 euro.

În fapt, în luna iulie a.c., pacientul a fost victima unui accident rutier, în urma căruia a fost operat de către medicul în cauză, urmând ca, ulterior, să fie operat din nou.

La data externării, medicul i-ar fi spus soției pacientului că o astfel de operație costă 1.000 de euro, sumă care trebuie împărțită cu medicul anestezist și cu medicii rezidenți. Întrucât familia pacientului nu are posibilități materiale, i-ar fi spus medicului că îl vor contacta când vor obține banii respectivi.

Din primele cercetări a rezultat faptul că, medicul specialist ar fi condiționat efectuarea unei a doua intervenții chirurgicale de plata ‘datoriei’ de 1.000 de euro pentru prima operație, îndemnându-i pe pacient și aparținător să vândă diferite bunuri din gospodărie și chiar locuința, dacă este nevoie pentru obținerea acestor sume de bani.

După audierile efectuate de procuror, a fost luată măsura reținerii pe o perioadă de 24 de ore față de I.A., sub aspectul comiterii infracțiunii de luare de mită, urmând să fie prezentat Tribunalul Mureș cu propunere de arestare preventivă.